
Sensul ascezei monahale 


Câte lucruri sunt atât de puţin înţelese ca 
asceza monahală?! Mai înţelege lumea ca cineva 
să se consacre exclusiv lui Dumnezeu îmbrăţi- 
șând starea monahală? Dar nu înţelege și moti- 
vul pentru care cel astfel consacrat n-ar da tru- 
pului toate câte le cere și câte i le oferă lumea, 
pentru ca spiritul său să se poată îndeletnici ne- 
supărat cu studiul, cu meditaţia, cu misiunea de 
propovăduire sau de alinare a nevoilor sociale. 

De aceea am socotit că e nimerit să scrutăm 
puţin sensul ascezei monahale, convinși că în el 
găsim și necesitatea ei. 

De la început vom formula o definiţie a 
monahului, care se pierde adeseori din vedere 
în încercările de definire a lui și în lumina căre- 
ia asceza primește un relief de absolută necesi- 
tate. 

Monahul este luptătorul cel mai hotărât în 
slujba Duhului, este cavalerul eminent al spiritu- 
lui. Se recomandă această luptă și la alte catego- 
rii de oameni, ca luptători ai spiritului, cum 
sunt poeţii, muzicienii, filozofii. Și într-o mă- 

sură oarecare sunt și aceștia monahi. Dar ei se 
mulțumesc să ridice pentru contemplaţia spec- 
tatoare colțuri din marea cortină ce acoperă lu- 
mea infinită a spiritului, dar nu se angajează 
Nici €i și nu reușesc să angajeze nici pe alții, nu 
reușesc să se rupă de această lume și să trăiască 
numai în aceea de dincolo, absorbindu-o în ei 
înșiși, sau ridicându-se în ea, care se oferă pe ei 
înșiși cu voia ca să fie scriși - cum zice Sfântul 
Maxim Mărturisitorul - cu condeiul Duhului.! 

Militanţii radicali, militanţii care angajează 
însăși viaţa lor în luptă pentru acea lume sălăș- 
luită în ei, sunt monahii. 

Dar pentru a deveni vase ale acestei lumi, 
ei trebuie să se golească de tot ce au de la aceas- 
tă lume. 

Și ei năzuiesc la aceasta nu pentru că ar fi, 
în principiu, împotriva creațiunii ca zidire a lui 
Dumnezeu, ci pentru că nu vor să o aibă pe 
aceasta detașată de ordinea spiritului coborâtă 
din ea, şi deci, infectată de otrava păcatului, în- 
gustată în margini de întuneric, ci vreau s-o re- 
cucerească în Duh, s-o privească și s-o înţeleagă 





' Sfântul Maxim Mărturisitorul, Răspuns către Talasie, trad, pr. prof dr. D. 
Stăniloae, Fil. Rom. Vol. III, Ed. Harisma, București, 1994, p. 255. 

din perspectiva înaltă a lumii duhovnicești. La 
început, omul e lipit de suprafaţa opacă a lumii. 
Pentru ca acest strat să devină străveziu, pentru 
ca să vadă lumea în adâncurile ei minunate, 
trebuie să se dezlipească la început de tot ce 
vede în ea. s 

S-a spus că viaţa duhovnicească se rea- 
lizează la frontierele dintre adâncurile omului și 
realitatea lumească, mai bine zis că ea se trezeș- 
te printr-o continuă săltare a omului dincolo de 
psihicul său natural. Fa e contactul cu 
transcedența divină sau trăirea reală a 
transcedenţei. Omul trebuie să se ridice la fron- 
tiera de sus a vieţii sale naturale, sau dincolo de 
aceasta frontieră, pentru a intra în lumea Duhu- 
lui. 

Monahul ca om al Duhului, e așadar omul 
ce se transcende necontenit, ce se lansează de- 
asupra graniţei sale omenești, ce trăiește în con- 
tact real cu transcedenţa divină. Dar precizăm 
că transcedenţa divină, în contact cu care se re- 
alizează viaţa duhovnicească, nu trebuie căuta- 
tă în direcţia infra-umanului, ci deasupra lui. 

Prelungirile infraumanului se înfundă tot 
mai mult în imanenţă, în imanenţa inferioară a 

animalității, sau a animalităţii demonice. Nu- 
mai prelungirile superioare ale umanului, pre- 
lungirile ascendente ale caracterului personal și 
rațional duc spre transcendenţța adevărată, spre 
ordinea Duhului, spre Dumnezeu. Dar faptul că 
viaţa duhovnicească se găsește pe linia acelor 
prelungiri ascendente, pe linia înţelegerii lim- 
pezi și a libertăţii, ridicarea la ea cere bărbăţie. 
Regiunea în care poţi ajunge fără desfășurare 
de bărbăţie şi de rațiune, regiunea în care mai 
degrabă cazi, decât te ridici prin eforturi grele, 
nu poate fi o regiune a spiritului. 

Astfel, monahul e nu numai un cavaler al 
Duhului, ci și un bărbat al tăriei, un chip al băr- 
băţiei. Bărbăţia i se cere pentru că orice suiș 
spre o formă superioară de existenţă necesită o 
desfășurare de putere. Dar bărbăţia i se cere și 
pentru că el nu rămâne în suișul lui înlăuntrul 
posibilităților umane, ci transcede aceste posibi- 
lităţi, se rupe de tot ce e uman, săltându-se din- 
colo de ele. Monahul are de realizat o detaşare 
completă de tot conţinutul uman al existenței și 
dacă chiar și numai detașarea de forma infe- 
rioară a existenţei umane pentru o formă mai 
înaltă, dar umană, cere o desfășurare de forță. 

Ce forță nu trebuie să ceară o detașare completă 
de uman? Avem deci acest paradox: monahul 
renunţă la viaţă, nu prin manifestarea unei tării 
cu mult superioară acesteia pe care o cere viaţa 
umană obișnuită. 

Dar tăria sau bărbăţia monahului vine mai 
ales din legăturile cu lumea Duhului, pe care le 
are din însăși clipa în care a pornit spre ea. Căci 
puterea ce o dă lumea superioară a Duhului, 
sau Hristos, este mai mare decât orice putere ce 
o poate da viața naturală. 

Așadar, două trăsături caracterizează exis- 
tența monahului. Ea se desfășoară sub semnul 
bărbăţiei și se transcende necontenit pentru a 
intra în mod real în regiunea Duhului. Sunt 
două trăsături complementare. Monahul e băr- 
batul tăriei, pentru că e pelerinul transcendenţei 
spirituale. 

Dar asceza e tocmai expresia concretă a 
acestei bărbaţii şi tensiuni spre transcendentă. 
De aceea, monahul care a renunțat la asceză, a 
renunțat la tărie și la misiunea sa de căutător al 
Duhului, s-a împăcat cu gândul de a rămâne un 
cetăţean al lumii de jos nemaiavând decât haina 
de monah. 

S-ar părea că accentuarea trăsăturii de 
bărbăţie în existenta monahului, contrazice ide- 
ea articulată, mai ales în ultime vreme, că mo- 
nahul realizează în sine androginul, adică uneș- 
te înlăuntrul său bărbăţia cu feminitatea, cu 
omenitatea integrală. Aparenta contrazicere în- 
tre aceste idei se poate împăca însă, afirmând că 
androginul spiritual ce stă la capătul ascezei 
monahale este un produs al bărbăţiei, sau mai 
lesne spus, pe planul spiritului nu bărbătescul 
se naște din femeiesc ci viceversa. Dacă e justă 
considerarea Duhului Sfânt ca principiu femi- 
nin, idee reluată recent de un Marejkovschi și S. 
Bulgakov, atunci în însăși Sfânta Treime avem 
modul acestei provenienţe a femeiescului din 
bărbătesc, fapt intuit și de înţelepciunea greacă 
și exprimată prin mitul nașterii zeiţei Pallas 
Athena din fruntea lui Zeus. 

Virtuţile spre a căror dobândire năzuiesc 
monahii sunt femei?, spune Sf. Maxim Mărtu- 
risitorul cu atât mai mult iubirea, în care se în- 
tâlnesc și culminează virtuțile, e tot ce poate fi 
mai caracteristic pentru feminitate. 





? „Prin femei a înţeles virtuțile al căror sfârșit este iubirea”, Sfântul Maxim 
Mărturisitorul, Scolia 3, întrebarea 54, trad, pr. prof.dr. D. Stăniloae, Fil. Rom. 
Vol. III, Ed. Harisma, București, 1994, p. 255. 

Dar femeiescul virtuţilor, și deci al iubirii, 
este rezultatul expresiei lui „vir”, a puterii băr- 
bătești. 

Feminitatea sau dulceaţa spirituală (toi Sf. 
Maxim Mărturisitorul spune că virtuțile sunt fe- 
mei pentru plăcerea duhovnicească pe care o procu- 
ră) pe care o dobândește monahul la capătul 
strădaniei sale bărbătești, este de altă natură 
decât feminitatea biotică din lumea noastră, așa 
cum simţirea spirituală la care ajunge la capătul 
unui drum raţional este alta decât afectivitatea 
psihică din care s-a desprins. 

Dar să stăruim ceva mai în concret asupra 
acestor două trăsături ale ascezei monahale; 
bărbăţie și tensiune spre transcendenţă, adică 
spre Duh. 

Asceza nu e omorârea vieții din noi, ci o omo- 
râre a slăbiciunii, un drum spre viaţă. 





* „Femei a numit el virtuțile îndumnezeitoare, din care se naşte în oameni iubi- 
rea, care îi unește cu Dumnezeu și întreolaltă. Aceasta răpește sufletul tuturor, 
celor supuși nașterii și stricăciunii, ca și al ființelor spirituale care sunt mai 
presus de acestea, și îl împletește cu Dumnezeu însuși într-o unire drăgăstoasă, 
atât cât este cu putinţă firii omenești, înfăptuind în chip unic căsătoria dumne- 
zeiască și neprihănită”, Sfântul Maxim Mărturisitorul, op. ci. p. 246. 

Asceza e omorârea morții din noi, ca să” se 
elibereze firea de robia ei. După acestat sunt 
două morţi. Cea dintâi e produsă de păcat și e 
moartea firii, cea de a doua e moartea după 
asemănarea lui Hristos, care este moartea păca- 
tului și a morţii produsă de el. Dar precum 
moartea firii, ca descompunere produsă de pă- 
cat, nu vine numai în momentul final, ci roade 
ca un vierme5 vreme îndelungată la temelia fi- 
rii, așa și moartea morţii sau a păcatului, nu e 
numai ceva de un moment, ci ceva ce trebuie 
pregătit vreme îndelungată prin mortificarea 
ascetică. Asceza e deci eliminarea treptată a 
otrăvii, care duce firea la descompunere, la co- 
rupţie. Cu alte cuvinte, e o eliminare a bolii ce 
duce firea spre moarte și deci o fortificare a firii. 





+ „Căci Sfinţii, care au străbătut calea vieţii de aici trecând prin multe pătimiri. 
pe care le-au purtat cu bărbăţie pentru adevăr și dreptate, au eliberat firea din ei 
de moartea ca osândă pentru păcat, și arma morţii, care slujea spre nimicirea 
firii, au folosit-o spre nimicirea păcatului, după pilda căpeteniei mântuirii lor, 
lisus. Fiindcă daca păcatul se slujea de moarte ca de-o armă pentru nimicirea 
firii în cei ce săvârșeau păcatul asemenea lui Adam, cu atât mai mult se va sluji 
firea de moarte, ca de-o armă spre nimicirea păcatului, în cei ce săvârșesc 
dreptatea prin credință”, Sfântul Maxim Mărturisitorul, Răspuns către Talasie, 
întrebarea 61, trad, pr. prof. dr. D. Stăniloae, Fil. Rom. Vol. III, Ed. Harisma, 
Bucureşti, 1994, p. 344. 

3 „Moartea Domnului nu însemna o omorâre a vieţii, ci a viermelui care rodea 
sâmburele adevărat al vieţii”, pr. prof. dr. D. Stăniloae, nota 481, la Sfântul 
Maxim Mărturisitorul, op. cit. p. 497. 

OAS USCEZEL MOARE e E 


Asceza e o mortificare de viață făcătoare? 
(Goonoiog; vEkpoo1ş), cum spune Sf. Simion 
Noul Teolog. Ea e omorârea treptată a păcatului şi 
a tuturor tendințelor spre el. în opinia curentă cu- 
vântul „asceză” este asociat unui sens negativ. 
Asceza ar fi pe toată linia reținere, înfrânare, 
strădanie negativă. Această părere se explică 
prin faptul că tendinţele păcătoase ale firii, 
obișnuinţele care duc spre moartea ei, au ajuns 
să fie considerate ca latură pozitivă a vieții. în 
fond strădania în asceză, în aparenţă negativă, 
înfruntă elementul negativ din firea noastră, 
urmărind, prin opoziţia permanentă ce i-o face, 
eliminarea lui. 

în realitate, asceza are un rol pozitiv. Ea 
urmărește fortificarea firii şi eliberarea ei de 
viermele păcatului, care o roade, care promo- 
vează corupţia ei, căci „din ceas în ceas noi ne tot 
coacem şi apoi din ceas în ceas ne tot putrezim, 
cum zice Shakespeare. 

Asceza sădește în locul patimilor virtuțile, 
care presupun o fire cu adevărat întărită. 








” Pr. prof dr. D. Stăniloae, Ascetica și mistica ortodoxă, Ed. Deisis, Alba lulia 
1993,p. 10. 

Slăbiciunea firii se arată, după Sfinţii Pă- 
rinți, din lipsa ei de fermitate, în nestatornicia 
ei. lar aceasta nestatornicie o vădește ușurința 
cu care e atrasă de plăcere și e împinsă de dure- 
re. Ea n-are forţa să stea dreaptă în faţa acesto- 
ra, ci ajunge de o vibrabilitate foarte puţin băr- 
bătească, ca o trestie bătută de vânt. Voința și 
judecata ei dreaptă din elementele esenţiale ale 
firii își pierd orice fertilitate. Firea ajunge ca o 
minge în mâna patimilor, purtată încoace și în- 
colo de toate împrejurările, de toate impresiile. 
A ajuns la o slăbiciune spirituală, care poartă 
toate semnele stricăciunii, ea nu trădează nici- 
decum o incoruptibilitate care să-i asigure eter- 
nitatea. 

Dar omorârea acestor slăbiciuni de moarte, 
strecurate în fire (fortificarea firii prin asceză) a 
devenit posibilă deabia prin mortificarea și 
moartea de viață făcătoare a lui lisus Hristos. 
Puterea divinității Lui i-au ajutat să biruie iubi- 
rea de plăcere și frica de moarte a firii ome- 
nești, s-o facă așadar fermă. lar legătura traini- 
că, în care se află potenţial firea din orice ipos- 
tas omenesc cu firea omenească din ipostasul 
Lui divino-omenesc, devenind printr-o credin- 

ță vie lucrătoare o legătură tot mai vie efectivă, 
face ca forţa redobândită de firea Lui omeneas- 
că să se comunice și firii celorlalți oameni. 
Eforturile ascetice sunt mijloace prin care 
firea omenească, ce o purtăm fiecare, participă 
tot mai mult la forța firii Lui omenești. Căci în 
eforturile noastre e prezentă și forţa din firea 
omenească a lui Hristos. Pe măsură ce legătura 
potenţială cu Hristos se face mai efectivă, forța 
Lui devine tot mai mult forţa noastră. De aceea, 
asceza creștină este o moarte treptată cu Hristos, 
ca desfășurare de putere, o moarte a omului 
vechi, o prelungire prin voință a Botezului, ea 
nu e numai o imitare a lui Hristos, ci o mortifi- 
care eroică cu Hristos și în Hristos. Noi suntem 
uniți cu Hristos încă înainte de învierea mistică, 
încă în actul mortificării noastre. Nu numai că 
înviem cu Hristos, ci și murim cu EL; sau, nu 
înviem cu El de nu murim mai întâi cu El. 
învierea cu Hristos urmează ca o mortifi- 
care în continuare, sau o continuare a morții 
cu EI, nu ca o schimbare de direcţie. E adevărat 
că, în unirea cu Hristos în moarte, prezența 
Lui nu e atât de vizibilă, dar aceasta ţine de fap- 
tul că în vreme ce noi murim treptat după 

omul cel vechi, şi Hristos moare cu noi, iar 
moartea este şi o smerenie, ascundere a slavei, 
Hristos nu se vede în etapa mortificării, ci se 
crede, fiind prezent în noi în mod ascuns. lar 
întemeierea siguranței noastre despre prezenţa 
Lui în noi, pe credinţă și nu pe vedere, vădește 
din nou caracterul eroic al bazei ascetice. 

Prezenţa aceasta a lui Hristos, ca forță ne- 
văzută, o indică sfinţii părinți Marcu Ascetul și 
Maxim Mărturisitorul, când spun că Hristos es- 
te fiinţa virtuţilor. Dacă virtutea înseamnă băr- 
băţie, tărie, iar ființa acestei tării este Hristos, 
evident că în asceza noastră lucrează forța lui 
Hristos. In cursul ascezei se suprimă prin stă- 
ruință îndelungată deprinderile vicioase și se 
sădesc în fire deprinderi virtuoase. Și trebuie 
multă tenacitate pentru a împiedica obișnuința 
să răsară din nou și pentru a consolida noile 
deprinderi bune. 

Apusenii au reproșat ortodocșilor așa nu- 
mita concepţie fizică despre răscumpărare, adi- 
că Hristos, Fiul lui Dumnezeu, ne-ar mântui 
prin vărsarea în noi a energiei sale divine, nu 


? Leone de Grandmaison S$.]., La religion personelle, Paris, Gabalda,1927, cap. L'eftort 
ascetique. p. 90-131. 

printr-o încordare a noastră de a scăpa de păcat. 
Mai degrabă însă le putem reproșa lor că nu 
pretind omului o încordare spirituală în vede- 
rea mântuirii. Catolicismul socotește că firea nu 
s-a corupt prin păcat, deci ajunge o satisfacție a 
lui Hristos, iar protestanții susțin că mântuirea 
se face „sola fide”.E adevărat că acest efort nu-l 
face omul singur, cu puterile lui, ci în el e şi for- 
ţa lui Hristos. Dar forța aceasta trebuie să devi- 
nă forţa spirituală și voluntară a noastră, sau să 
trezească forța noastră pentru a ne mântui de 
păcat. 

Dar asceza e nu numai o fortificare a firii ei 
și o ridicare pe planul spiritului, unde se reali- 
zează unirea mistică cu Dumnezeu. Deci asceza 
are menirea să ridice pe om nu numai dincolo 
de păcat, ci și dincolo de stările psihice inferioa- 
re, de activitatea confuză ce adeseori e luată 
drept viaţă spirituală. Căci unirea mistică cu 
Dumnezeu spre care vrea să ne ducă asceza, nu 
stă la bunul plac al oricui, în orice clipă. Ea e cu 
totul altceva decât stările de vagă afectivitate 
sau de manifestările unor forțe subliminale dez- 
lănţuite, pe care le poate produce cineva când îi 
place, printr-o tehnică rapidă, sau care pot veni 

peste cineva întâmplător. J. Hausherr spunea: 
„De fapt misticul sfârșește prin a trece dincolo 
de suferință și de bucurie umană, dincolo de 
ceea ce se cheamă vulgar, mângâiere și dezolare 
spirituală, într-o regiune unde cuvintele ome- 
nești pierd din ce în ce mai mult semnificaţia 
lor originală, pentru a nu mai păstra decât o va- 
loare de analogie. Nu există numai un 
apofatism pentru cunoașterea intelectuală, exis- 
tă şi unul pentru psihologia mistică, când, pen- 
tru a vorbi ca Diadoch, unitatea simţurilor du- 
hovnicești a fost restabilită” .8 

După cum vedem, un autor care nu apar- 
ţine creștinismului, confundă astfel de curente 
de falsă mistică:latura inferioară și subliminală 
a psihicului o confundă cu spiritualitatea. 

Se face deseori o confuzie între psihicul 
propriu-zis şi spiritual, confuzie care se prezin- 
tă sub două forme inverse: în prima, spiritul 
este redus la psihic și aceasta se întâmplă în ex- 
plicaţiile psihologice ce se dau experienţelor cu 
adevărat spirituale; în a doua, psihicul e luat, 
dimpotrivă, drept spiritual și exemplul cel mai 








% ]. Hausherr, Les Orientau conaissent-ils les nuits de Saint Jean de la Croix?, 
Orientalie Christiana, Roma, vol. 12, nr. 1-2, 1946, p. 37 

vulgar este spiritismul, dar şi alte forme mai 
complexe ale neo-spiritismului, purced la fel 
din aceeaşi eroare. în amândouă cazurile, e ig- 
norat spiritualul. Dar, în primul caz el e negat 
pur și simplu... pe când în al doilea ne dă iluzia 
unei false spiritualităţi. Motivul pentru care atâ- 
ţia oameni se lasă amăgiţi de aceasta iluzie este 
în fond destul de simplu: unii caută pretinse 
puteri, adică, sub o formă sau alta, re- 
producerea de fenomene, mai mult sau mai pu- 
țin extraordinare; alții se silesc să-şi centreze 
conștiința spre prelungirile inferioare ale indi- 
vidualităţii umane, luându-le drept arătări su- 
perioare, numai pentru că aceștia sunt afară de 
cadoul care închide în general activitatea omu- 
lui de mijloc, ce se numește azi viață ordinară, 
în care nu intervine nici o posibilitate de ordin 
extracorporal. Ei vor să obţină rezultate sensibi- 
le și prin aceasta cred că au ajuns la o realizare, 
dar tot ce e cu adevărat spiritual le scapă cu to- 
tul, ba nici nu-l pot concepe. Desigur, nu negăm 
realitatea fenomenelor în chestiune; ele sunt 
foarte reale și tocmai de aceea cu atât mai pri- 
mejdioase. Ceea ce contestăm este valoarea și 
folosul lor, mai ales din punct de vedere al unei 

dezvoltări spirituale. Dacă ele n-ar comporta 
decât o pierdere de timp și de eforturi, răul n-ar 
fi cel mai mare. Dar, în general, cel ce se atașea- 
ză acestor lucruri, devine pe urmă incapabil de 
a se elibera și de a trece dincolo de ele, fiind 
iremediabil deviat, Se cunosc in toate tradiţiile 
orientale, indivizi care, devenind simpli produ- 
cători de fenomene nu ajung niciodată nici la 
cea mai redusă spiritualitate. Ba se întâmplă un 
lucru și mai grav: se poate produce aici un fe- 
nomen de dezvoltare â rebours, care nu numai 
că nu aduce nici o achiziţie valabilă, ci depăr- 
tează de la realitatea spirituală, până ce omul 
este definitiv scufundat în aceste prelungiri in- 
ferioare ale individualităţii sale, prin care el nu 
poate intra în contact cu infra-umanul. Situaţia 
lui e atunci fără ieșire, sau cel puţin nu mai e 
decât una, care este dezintegrare totală a ființei 
conștiente; aceasta echivalează pentru individ 
cu ceea ce e pentru ansamblul cosmosului văzut 
disoluția finală. 

Trebuie privit cu cea mai mare neîncredere 
orice apel la subconștient, la instinct, la intuiţie 
infrarațională, la forța vitalia, mai mult sau mai 
puţin definită, într-un cuvânt la toate aceste lu- 


Sensul asceze! monalale 21 


cruri vagi şi obscure pe care tinde să le exalteze 
filozofia și psihologia nouă și care duc mai mult 
sau mai puţin direct la o luare de contact cu stă- 
rile inferioare. Cu atât mai mult trebuie să ne 
păzim cu extremă vigilenţă de tot ce îndeamnă 
fiinţa să se afunde, am zice mai exact să se con- 
funde sau chiar să se dizolve într-un fel de con- 
ştiinţă cosmică, în afară de orice transcendenţă, 
deci de orice spiritualitate efectivă. Aceasta e 
ultima consecință a tuturor erorilor anti- 
metafizice pe care le desemnează, sub aspectul 
lor filosofic, termeni ca: panteism, imanentism 
şi naturalism, lucruri de altfel strâns legate între 
ele. 

Domeniul psihic e un ocean pe care trebuie 
să-l trecem, evitând toate primejdiile pentru a 
ajunge la ţintă. Dar atunci ce trebuie să zicem 
de cel ce s-ar arunca chiar în mijlocul oceanului 
și n-ar avea alta dorință decât să se înece în el? 
Cei ce comit o astfel de eroare, uită sau ignoră 
deosebirea dintre apele de jos și apele de sus, în 
loc de a se ridica spre oceanul de sus, se afundă 
în abisurile oceanului de jos, și nu se îndoiesc că 
ceea ce socotesc drept plenitudine a vieţii nu e 

decât împărăţia morţii și a disoluţiei fără în- 
toarcere.” 

Psihicul inferior este lumea intermediară, 
văzduhul dintre pământ (trup) şi cer (duh), care 
constituie câmpul de influenţă privilegiat al lui 
Satan!0. Subconștientul aparține și el acestui 
domeniu al psihicului inferior. 

A trece în această lume a psihicului inferior 
înseamnă a fi scufundat în lumea unei imanenţe 
pure. Cu cât cineva a renunţat mai mult la per- 
sonalitatea sa şi s-a lăsat tras în vâltoarea aces- 
tor forţe infra-umane, cu atât e mai îndepărtat 
de legătura cu transcedenţa, a căzut în robia 
Babilonului. A ieși la suprafaţă din aceste ape 
de jos, a pluti deasupra lor, înseamnă a se ridica 
la viaţa spirituală care constă din legătura cu 
transcendenţa divină. Peste apele imanenţei sa- 
le calcă cineva ajutându-se de puterile superioa- 
re ale sufletului, de rațiune și voință. Omul care 
se conduce de rațiune și de voinţă, numai e ro- 
bul poftei și al mâniei, al impulsurilor inferioa- 
re, ci ascultă de o lege care îl transcende. lar 
pentru omul religios această lege este voinţa lui 








' Rene Guenon, La Regne de la Oualite et les Signes des Temps, Paris, Galiimard, 1945 
p. 232-235. 
' [bidem, p. 237. 

Dumnezeu. De aceea, omul religios raţional es- 
te un om care a călcat peste imanenţa sa și stă 
atârnat de transcendenţa divină. EI a făcut pri- 
mul pas spre Dumnezeu. Sfântul Maxim îl nu- 
mește desăvârșit, spunând: „Desăvârșit este cel 
ce a biruit plăcerea și durerea prin rațiune” 1! EI 
se află într-o legătură cu Dumnezeu, deși deo- 
camdată într-o legătură de la distanţă. 

Rațiunea obiectivă îl face pe om să se înalțe 
deasupra sa pentru că ea implică virtutea. Căci, 
după Sfinţii Părinţi, omul rațional este tot una cu 
omul virtuos. Cineva devine virtuos numai în 
măsura în care face să domnească în sine raţiu- 
nea, numai în măsura în care rațiunea limitează 
„simţirea”. Căci acolo unde este simţirea câr- 
muită de rațiune, în contemplarea celor văzute, 
trupul e lipsit de toată plăcerea după fire, ne- 
având simţirea slobodă și dezvoltată de lanţuri- 
le raţiunii, ca să slujească plăcerii, Atunci min- 
tea produce întristarea simţirii sau legea trupu- 
lui!2, raționalizându-l. „Orice virtute e însoţită 


'! Sfântul Maxim Mărturisitorul, Răspuns către Talasie, întrebarea 58, Scolia 
10, trad, pr. prof. dr. D. Stăniloae, Fit. Rom. Vol. III, Ed. Harisma, București, 
1994,p.314. 

i? întristarea sufletului este urmarea plăcerii simțurilor, căci prin aceasta se 
naște întristarea sufletului. De asemenea întristarea trupului este urmarea plăce- 
rii sufletului, căci bucuria sufletului se face întristarea trupului”, Sfântul Ma- 

de plăcere și durere; durere pentru trup care se 
lipește de simţirea dulce și lină și plăcerea 
pentru suflet care se desfată în duh cu raţiunile 
curăţite de tot, ce cad sub simțuri”15, spune Sf. 
Maxim Mărturisitorul. Virtutea călcând peste 
simţirea de jos produce și ea o simţire, dar o 
simţire pe planul înalt al Duhului, o simţire 
conformă cu raţiunea. Plăcerea sau simţirea de 
sus, ce se naște după oprimarea oricărei plăceri 
sau simţiri de jos, nu e plăcerea sau simţirea 
pentru o satisfacţie, pentru o atingere sau o po- 
sesiune prezentă, ci pentru nădejdea unor bu- 
nuri viitoare. Monahul a dat tot ce a avut, pen- 
tru ceea ce încă n-are. E bucuria pentru pierde- 
rea suferită. 

Paradoxul stării lui de acum e că se bucură 
tocmai pentru întristarea ce-a pricinuit-o omu- 
lui natural din sine, sau simţirii obişnuite. în 
felul acesta, spune Sf. Maxim, se poate omul 
„bucura pentru ceea ce se întristează, căci 
întristându-se cu trupul de virtuțile din pricina 
ostenelilor, se bucură cu sufletul de aceeași vir- 


xim Mărturisitorul, Răspuns către Talasie, întrebarea 58, Scolia 3, trad, pr. 
prof. dr. D. Stăniloae, Fil. Rom. Vol. [il, Ed. Harisma, București, 1994, p 313. 
3 Sfântul Maxim Mărturisitorul, op.cit, p. 312. 

tute, privind la frumuseţea celor viitoare ca la 
ceva prezent”14, Aceasta e înnoirea de fiecare zi. 

Doar în virtute se manifestă tendința omu- 
lui de a se transcende și prin faptul că biruie nu 
numai psihicul inferior, ci și închisoarea eu-lui. 
Virtutea este o deprindere a omului de a se trans- 
cende statornic. lar cel ce a dobândit totalitatea 
virtuţilor, a dobândit deprinderea de a fi pe toa- 
tă linia și în orice clipă deasupra și în afară de 
sine, întins spre semeni și spre Dumnezeu. Ace- 
la a ieșit din imanenţă, executând necontenit 
actul prin care se transcende. Dacă spiritualita- 
tea înseamnă contactul necontenit între subiect 
și transcendenţă, evident că starea de virtute 
este o stare de spiritualitate, Această stare de 
anulare sau părăsire a propriei imanenţe se ac- 
centuează în umilință și apoi devine totală iubi- 
re, coroana virtuţilor. 

Am spus înainte că virtutea este o forță. 
Deci, asceza urmărind dobândirea virtuţii, ur- 
mărește o fortificare a firii. S-ar părea că afir- 
mând acum că virtutea este o depășire a pro- 
priei individualităţi, o uitare a ei, contrazice 
afirmarea de mai înainte. S. Bulgakov are o 


"1 Jbidem 

afirmare care pare că anulează cu totul ideea: 
asceza fortifică firea. După el toată asceza are 
un caracter negativ. „Nu puterea, ci infirmitatea 
sa o încearcă omul de-a lungul căii spirituale. 
Umilinţa în viaţa spirituală constă nu numai în 
a avea conștiința păcatului său, ci în a cunoaște 
și condiţia sa de făptură și neantul metafizic, 
inerent și fundamental... Astfel umilința are 
două aspecte; unul ascetic și altul ontologic'.15 
Cum se împacă aceste două aspecte, apa- 
rent contradictorii ale vieţii și deci ale ascezei: 
fortificare a firii și părăsire a firii proprii? 
Tocmai aceasta este marea lumină pe care 
ne-o descoperă revelaţia divină. Cel care își 
pierde sufletul pentru Dumnezeu şi-l mântuieș- 
te, şi cel care vrea să și-l păstreze, şi-l pierde. E 
marea taină exprimată în iubire: cel ce se predă 
pe sine total semenului, se primește pe sine 
nemăsurat mai tare și mai fericit. Căci cel ce se 
predă pe sine nu se predă neantului, ci co- 
muniunii, adică intră în contact cu apele de sus 
ale unei existenţe cu mult mai ample decât poa- 
te închide în sine și din ele soarbe o viată ne- 


15 s. Bulgakov, Le Paradei, Paris. 1940, p 290. 

asemănat mai bogată. întărirea firii e altceva 
decât învârtoșarea într-o existență egoistă. 

Faptul din urmă tocmai slăbește firea. Fi- 
rea omului e pluripersonală. Se întărește în co- 
muniunea pluripersonală, se întărește prin fap- 
tul că se transcende. A se transcende, a se pă- 
răsi, a ieși din sine, înseamnă a ieși din temniţă 
la lumină, a uita temniţa sa, a-i da foc, pentru 
adăpostul larg cât lumea sau cât Dumnezeirea, 
întrucât e părăsire a temniţei egoiste. Asceza 
are caracter negativ, dar întrucât chiar prin 
această părăsire omul intră în lumea luminii 
universale, ea e tot ce poate fi mai pozitiv. Ne- 
cesitatea de a ieși din sine se impune și pătima- 
șului, căci și el tinde după o legătură cu lumea. 
Dar el nu iese cu adevărat din sine, ci vrea să 
tragă totul în temniţa sa. Cel ce vrea să trăiască 
după Evanghelie, iese din casa sa definitiv, 
pentru că o vinde și o dă săracilor; tâlharul iese 
şi el din peștera sa, dar nu din dragoste de 
oameni, pentru a le împărți tot ceea ce are, ci 
pentru a se întoarce cu pradă. 

E o altă intenţie în ieșirea din sine prin vir- 
tute și o alta în ieșirea prin patimă. Virtuosul 
intenţionează uitarea definitivă de sine și sluji- 

rea lui Dumnezeu şi aproapelui, intenţionează 
un extaz sincer. Pătimașul chiar prin ieșirea din 
lume vrea să captureze cele ale lumii pentru si- 
ne. leșirea lui e înşelătoare, e o simplă metodă 
egoistă, sau o ieșire lacomă de înavuţire, o ieșire 
pentru a lua și nu pentru a da. Omul virtuos a 
făcut ceea ce face experienţa unei relaţii vii cu 
Dumnezeu și cu semenii. Pătimașul iese fără să 
se părăsească și fără să intre în relaţii adevărate 
cu alte subiecte. El rămâne tot în lumea sa ego- 
istă, tot în atmosfera sa. El nu riscă o ieșire ade- 
vărată o părăsire a lumii sale. Aici din nou se 
arată forţa virtuţii. Ea nu aduce o fortificare a fi- 
rii numai prin faptul că o aruncă în lumina lar- 
să a vieţii din afara eu-lui, ci e ea însăși un 
semn de tărie arătat în riscul pe care-l confruntă 
virtuosul părăsindu-se pe sine cu ceea ce are, 
fără să se gândească la o regăsire. 

Bulgakov desparte umilinţa și îndrăzneala 
omului credincios, socotindu-le ca două mem- 
bre ale unei antinomii, ca două căi complemen- 
tare. 

„Umilinţa ascetică” și „îndrăzneala crea- 
toare”, ascultarea și responsabilitatea activă, se 
acordă antinomic în viaţa spirituală, mai mult, 

trebuie să existe între ele un anumit echilibru, și 
absenţa sau împuţinarea uneia slăbește pe cea- 
laltă. Viaţa creștină orientată numai spre umi- 
linţă și spre ascultare ia un aspect de renunțare 
budistă la lume, de sclavie spirituală sau de su- 
punere vetero-testamentară sub lege... Dimpo- 
trivă, tendinţa exclusivă spre îndrăzneala per- 
sonală și spre profetism, distruge bisericitatea și 
provoacă o fragmentare sectară. Antinomie nu 
înseamnă contradicţie; dimpotrivă, un anumit 
antinomism în viaţa spirituală e necesar și fe- 
cund. 

Precum se pare, la Bulgakov, între smere- 
nie şi îndrăzneală, între uitarea de sine și fortifi- 
carea proprie rămâne o oarecare tensiune, o oa- 
recare opoziţie. Dar în fond între ele este o uni- 
tate organică. Smerenia, cu toată virtutea, este un 
act de curaj, prin ea însăşi, tocmai prin riscul to- 
tal ce-l ia asupră-și cel ce renunţă la sine, fără a 
se gândi să se recompenseze din comuniunea 
cu alții. E curajul extazului fără plan, e cel mai 
mare curaj, şi numai acest curaj e cu adevărat 
creator de fericire între oameni; e un curaj plin 
de tărie, e o îndrăzneală supremă, care fortifică 
firea. 

Şi tocmai pentru că se scoate la largul co- 
muniunii cu lumea subiectelor, virtutea e dru- 
mul spre cunoaștere. 

Dar progresul nu se face atât de rapid. La 
început virtutea nu €e dragoste și comuniune 
adevărată, nu e extaz deplin, ci faptă a unei în- 
cordări voluntare spre extaz la recomandarea 
rațiunii. Numai cu vremea ea progresează la 
iubire și prin aceasta la cunoașterea descoperită 
mai presus de rațiune. Până atunci ea trebuie să 
urmeze un drum precis stabilit, în care fiecare 
etapă își are locul ei bine orânduit. Drumul 
acesta e stabilit pe baza unei științe precise a 
modului cum poate fi desăvârşită viaţa sufle- 
tească a omului. Despre aceasta ordine a virtuţi- 
lor, zice Sfântul Simion Noul Teolog: „Precum 
nu € cu putinţă să urce cineva într-o odaie de 
sus fără scară, sau să ajungă în camera în care 
locuiește împăratul, fără să fi trecut întâi prin 
camerele de mai înainte, la fel e cu neputinţă să 
intre în împărăţia cerurilor acela care n-a stră- 
bătut calea virtuţilor, în ordinea ce am arătat-o, 
căci aceștia umblă în afară de calea virtuţilor, și 

să nu-i amăgească nimeni. Ei se află în rătăcire 
fără să o simtă deplin”.16 

Faptul că dezvoltarea vieţii sufletești e în- 
drumată de un canon şi ţinută de o voinţă sta- 
tornică pe această linie, eliberează pe om de 
impulsurile întâmplătoare şi de patimile ce au 
crescut în el prin neglijenţa lui și devine stăpân 
și maestru al propriei lui vieţi interioare. De 
aceea, viaţa virtuoasă e o viaţă raţionalistă, e 
viaţă ce s-a ridicat pe prima treaptă de spiritua- 
litate. 

încet, încet, în aceasta rațiune care a câști- 
gat o domnie deplină asupra impulsurilor și 
patimilor, apare și o simţire a divinului cum îi 
zice Diadoh și Maxim Mărturisitorul. O simţire 
care nu uită de transcendența lui Dumnezeu, ci 
tocmai de aceea e spirituală, pentru că, într-o 
formă e liberă de orice povară a imanenței psi- 
hice și biologice, experiază prezenţa divinului, 
ca realitate transcendentă. E o simţire care nu e 
sub rațiune și contrară raţiunii, ci dincolo de 
rațiune şi conformă ei, am zice o simţire ce sesi- 
zează prin străveziul raţiunii, prezenţa divinită- 
ţii. „In concepţia creștină cunoașterea mistică 


'* Sfântul Simeon Noul Teolog, Cuv. 80. 

nu contrazice, nu exclude și nici nu se substitu- 
ie concepțiunii normale, legico-discursive, ci se 
suprapune ca o cunoaștere supraraţională, aju- 
tată de harul divin, pe de o parte, și de efortul 
purificării ascetice pe de altă parte. Logica creș- 
tină poate fi socotită supralogică sau 
supraraţională și nu prelogică și antiraţiona- 
Jă”17. De aceea după purificarea de patimi și 
dobândirea virtuţilor, care cere deodată un 
efort voluntar și unul rațional, omul trebuie 
să-și exercite raţiunea în cunoașterea raţiunilor 
lucrurilor create și abia după ce a depășit și 
această fază, însușindu-și raţiunile lucrurilor 
create și unificându-le cu raţiunea sa, pătrunde 
în faza cunoașterii mistice. 

Astfel, mistica, situată la capătul final al 
urcușului ascetic, nu e ceva irațional, ci ceva 
suprarațional, nu e stare dobândită de pe urma 
unei debilităţi a raţiunii sau a unei abdicări a ei 
de la stăpânirea regiunilor sublimiare, ci de pe 
urma depășirii tuturor posibilităţilor ei, după ce 
a biruit statornic asupra mișcărilor psihice infe- 
rioare și a cunoscut mai deplin înțelesurile raţi- 
onale ale lucrurilor. Dumnezeu este Rațiunea 


11 (i. Savin. Curspraetic, p. 10. 

supremă, izvorul raţiunilor tuturor lucrurilor și 
a raţiunii din noi. Omul, ridicându-se în faza 
mistică, la contemplarea nemijlocită a acestei 
rațiuni, nu s-a abătut de la raţiunea sa, ci a dez- 
voltat-o pe aceasta pe linia ei, trecând dincolo 
de linia de sus a puterilor ei. Cunoașterea 
supraraţională mistică nu este o cunoaștere 
extraratională, ci o evidență mai mult decât ra- 
țională, datorită nu părăsirii raţiunii, ci unui 
plus care se adaugă pe linia rațională, la cele 
mai înalte posibilităţi ale raţiunii. 

Și drumul spre această cunoaștere sau trăi- 
re, sau simţire mistică, se duce prin rațiune, de- 
pășind limitele ei de sus, dar nu linia ei, nu lu- 
ciditatea și spiritualitatea pură, asemănătoare 
ei. Aceasta pentru că e un drum spre transcen- 
denţă. Dar nu numai prin rațiune se duce dru- 
mul spre transcendentă. Desigur, starea de ra- 
ţionalitate naturală încă nu e decât o staţie în ţi- 
nutul transcendenţei, e doar un deget întins 
spre transcendenţă. De la acest deget întins e 
încă o cale atât de lungă până la unirea cu 
transcendenţa divină! La transcendenta divină 
se ajunge prin ridicarea nu numai peste ima- 
nenţa psihică și peste rațiune, ci și peste înţele- 

gerea simplă superioară rațiunii!s, adică prin 
ieșirea integrală a omului din sine însuşi, sau 
din funcțiunile facultăţilor sale naturale”. 
„Odihna de sâmbătă a lui Dumnezeu 
(sabatismul lui Dumnezeu) este revenirea de- 
plină a tuturor celor făcute de EI când lucrarea 
Lui atotdumnezeiască ce se săvârşeşte în chip 
negrăit, se va odihni de lucrarea sa naturală din 
ele. Căci Dumnezeu se va odihni de lucrarea 
naturală din fiecare făptură, prin care se mișcă 
în chip natural fiecare, atunci când fiecare pri- 
mind după măsura sa lucrarea dumnezeiască, 
va fi ajuns la graniţa lucrării sale naturale în- 
dreptată spre Dumnezeu”. 

E necesară o mutare deplină în transcen- 
denţa divină. Cum se experiază această stare, 
nu poate știi decât cel ce are parte de ea. Fapt e 
că acela are certitudinea limpede că nimic ima- 
nent nu se mai mișcă în el, sau el nu se mai miș- 





'* Sfântul Maxim Mărturisitorul, Răspuns către Talasie, întrebarea 60, trad. pr. 
prof.dr. D. Stăniloae, Fil. Rom. Vol. III, Ed. Harisma, București, 1994, p. 331. 
L „Lucrarea naturală din fiecare va înceta atunci când va fi ajuns la granița 
puterilor în strădania de-a cunoaște pe Dumnezeu”, pr. D. Stăniloae, nota 49 la 
Sfântul Maxim Mărturisitorul, Ce/e două sute de capete gnostice, Suta întâia, 
Fil. Rom. Vol. II, Ed. Harisma, București, 1993, p. 305. 

=) Idem, Cele două sute de capete gnostice, Suta întâia, cap 47, trad, pr. prof. 
dr. D. Stăniloae, Fil. Rom Vol. II, Ed, Harisma, București, 1993, p. 162. 

că în nimic imanent, ci că numai transcendenţa 
lucrează în el, sau el se află cu totul pe ţărmul 
transcendenței. E aci o mare și tainică 
paradoxie: Mistica creștină e o trăire vie, dar to- 
tuși nu are în ea nimic imanent, sau un subiect 
creat nu mai experiază nimic imanent, ci e plină 
de experienţa exclusivă a transcendenţei... Prin 
faptul că e trăită, transcendenţa nu e coborâtă în 
imanenţă, ci subiectul e înălțat în ea. Acesta e 
unul din înțelesurile expresiei: Dumnezeu după 
har. 

Ridicarea la starea de raționalitate curată a 
tăiat orice posibilitate de falsă mistică, de fals 
spiritism, de mistică imanentă de orice simţire. 
„Cel blând,... face puterile lui naturale să slu- 
jească raţiunii spre nașterea virtuţii și refuză cu 
totul să pună lucrarea lor la dispoziţia simţi- 
rii” 21 

Ridicarea peste raționalitate, fără pășirea 
liniei sau a duhului de raționalitate, duce la 
transcendența adevărată și deci la mistica au- 
tentică. 








21 Sfântul Maxim Mărturisitorul, Tâlcuire la Tatăl nostru, trad, pr. prof. dr. D. 
Stăniloae, Fil. Rom. Vol. II, Ed. Harisma, București, 1993, p. 276. 

Aceasta e necesară și pentru prima ţintă și 
pentru a doua. De aceea urcușul ascetic are do- 
uă etape: cea dintâi purifică de patimi, de psihi- 
cul afectiv, ducând la nepătimire și la raţionali- 
tatea stării virtuoase. Această etapă raţionali- 
zează trupul ca să nu se mai lase condus de im- 
pulsuri, de efecte, cum spune Sfântul Maxim2%; 
cea de a doua purifică chiar și ideile de rațiunile 
simple ale lucrărilor, ducând la unirea nemijlo- 
cită, supra-rațională cu transcendenţa divină. 
Aceasta face întâi să plece de la noi pofta și mâ- 
nia sau „trupul”, adică orice simţire, ducând la 
o nesimțire.2 „De aceea el este cu mintea într-o 
neîntreruptă mișcare spre Dumnezeu, iar cu 
simţirea rămâne nemișcat... fiindcă el cunoaște 
o singură plăcere: unirea sufletului cu Cuvân- 
tul“2+ apoi face să moară însăși mintea, obișnu- 
ind adică cu o odihnă durabilă toate facultăţile 
naturale ale omului, întreg omul natural, pen- 
tru ca să nu mai lucreze decât Dumnezeu în el. 

Astfel, asceza este drumul, singurul drum 
spre regiunea spiritului, ale cărui experienţe nu 
pot fi exprimate decât analogic, prin cuvintele 


si Ibidem 
” Jbidem 
“ Ibidem 

experiențelor psihice, a cărui simţire despre 
unirea cu Dumnezeu e altfel decât simţirea uni- 
rii cu forțele sociale sau cosmice. Dacă asceza 
creștină este un efect îndelungat ce are să ur- 
meze un drum bine stabilit, până la eliberarea 
firii din diferitele ei robii imanente, evident că 
ea nu poate fi confundată cu o tehnică artificială 
şi unilaterală, care ar produce cu ușurință prin 
ea însăși stările de trăire mistică. Asemenea teh- 
nici reușesc doar să dezlănțuie forțele subli- 
minale, care produc stările fals mistice, dar nu 
sunt în stare să ridice firea la capacitatea legătu- 
rii cu transcendența adevărata. Nu stârnirea 
meșteșugită a unor forțe ce dorm în sub- 
conștient, ţintă ce poate fi obținută numai prin 
diferite procedee magice, ci golirea întregului 
conţinut imanent al individualităţii proprii, ca 
să se poată umplea de conţinutul transcendent 
al puterilor divine. Golirea de conţinutul ima- 
nent se realizează prin înfrânare statornică, pâ- 
nă la totala anulare a poftei, a mâniei, a tuturor 
impulsurilor, a tuturor obișnuințelor păcătoase 
și egoiste. La început li se opune acestora rațiu- 
nea rece, mai pe urmă e tăiată și raţiunea și voia 
proprie prin ascultarea desăvârșită de părintele 

duhovnic. Prin aceasta, monahul a început să-și 
umple fiinţa cu un conţinut transcendental, pe 
care intenționalitatea generoasă, a virtuţii îl ac- 
centuează. Dar părintele duhovnic, pe care îl 
ascultă și semenii cărora le slujeşte prin virtute, 
reprezintă în ochii monahului pe Dumnezeu. 
Conţinutul de care se umple el, e încă din aceas- 
tă fază impregnat de transcendenţa divină. 

Dar de pe treapta aceasta moral-ascetică, în 
care transcendenţa divină îl umple numai prin 
mijlocirea semenilor săi, monahul se ridică la 
transcendenţa divină, pură și directă, în faza 
vederii tainice a lumii dumnezeiești. 

Teozoful Ed. Schure definește pe mistic 
astfel: „Misticul e deci acela care caută adevărul 
și divinul în el însuşi, printr-o degajare treptată 
și printr-o veritabilă naștere a sufletului său su- 
perior. Când ajunge acolo, după un lung efort, 
el se scaldă în centrul său incandescent. Atunci 
el se scufundă și se identifică cu oceanul vieţii, 
care este forța primordială” 2% Nici o transcen- 
denţă nu apare aici. Oceanul absolut e prelun- 
girea sufletului superior al omului. Tocmai 


” Introducere în opera lui Rudolf Steiner, trad. din Ib. franceză La Mysterechretien el 
les mysteres antiques, Paris, 1908, p. 6. 

primejdia înecării în păruta nemărginire a forţe- 
lor infra-umane, caută să o evite asceza mona- 
hală, tăind orice putere a lor de a-l mai atrage, 
slăbind cuprinsul fiinţei umane de orice fel de 
imanenţă, de toată puterea ei. La unirea cu 
Dumnezeu nu se ajunge decât printr-un salt 
dincolo de graniţa a tot ce e uman, a tot ce e 
creat. Dumnezeiescul se coboară în om după ce 
acesta s-a golit de tot ce e omenesc, pentru a nu 
mai lăsă nici o putinţă de confundare a dumne- 
zeiescului cu omenescul. 

Golul desăvârșit la care trebuie să ajungă 
omul prin înfrânare, înainte de a primi pe 
Dumnezeu, e totuna cu întunericul do care vor- 
besc misticii creștini, începând cu Dionisie 
Aeropagitul. Misticul nu progresează treptat de 
la lumină mai puţină la lumină mai multă, ca și 
când oceanul absolutului ar sta într-o continui- 
tate cu ființa noastră. Ci întâi ajunge la întuneri- 
cul total, la stingerea oricărei lumini ce o proiec- 
tează în el chipurile lumii și fulguraţiile proprii- 
lor facultăţi sufletești pentru ca în întunericul 
suprem, să coboare deodată lumina divină. 

De la tensiune spre transcendenţă, trăită 
prin raţiunea ce se opune infra-umanului, de la 


10 __ Pirin tele Zum u tatii foae 
transcendența amestecată, trăită prin virtute, 
monahul se ridică la golul său, la întunericul 
superior oricărei imanenţe, pentru ca, într-o ie- 
șire totală din sine, să experieze transcendența 
exclusivă a lui Dumnezeu ca lumină necreată, 
dar golul acesta e mai valoros decât orice conţi- 
nut imanent, el e capacitatea primirii curate a 
lui Dumnezeu; întunericul acesta e superior 
luminilor create, e întunericul care poate cu- 
prinde lumina Cuvântului. 

Starea aceasta nu e una de indiferenţă și 
blazare, ci de întinse braţe spre Dumnezeu. Cel 
ce a ajuns la granița de sus a făpturii sale, pe 
vârful lipsit de orice vegetaţie al imanenţei și 
înconjurat de nemărginirea ameţitoare, în care 
nu € nici un punct vizibil, a desfășurat mai mul- 
tă tărie decât toţi cei din văi, iar faptul că poate 
sta acolo neclintit, denotă o bărbăţie asemănă- 
toare celei a lui Moise și Ilie, urcați singuri unul 
pe muntele Sinai, celălalt pe muntele Horeb. 

Golul realizat de ascetul autentice 
vârsta bărbatului desăvârșit. Pe vârful plenitu- 
dinii sale de forță, el poate cutremura lumea, 
înnoind-o. 





